Njoftim për zhvillimin e konsultimit publik me grupet e interesit, lidhur me projektligjin “Për sigurinë kibernetike ”

Qëllimi i këtij projektligji është përcaktimi i kornizës së nevojshme ligjore për sigurinë kibernetike, me qëllim arritjen e një niveli të lartë të sigurisë kibernetike në nivel kombëtar duke përcaktuar në mënyrë të qartë procedurat dhe masat e sigurisë, duke synuar përafrim të plotë me Direktivën (BE) 2016/1148 të Parlamentit Evropian dhe Këshillit e datës 6 korrik 2016 “Në lidhje me masat për një nivel të lartë të përbashkët të sigurisë së rrjeteve dhe sistemeve të informacionit në të gjithë Bashkimin Evropian”, Fletorja Zyrtare e Bashkimit Evropian, Numri CELEX: 32016L1148, si dhe përafrim të pjesshëm me Direktivën (BE) nr.2022/2555 të Parlamentit dhe Këshillit Evropian, datë 14 dhjetor 2022 “Mbi masat për një nivel të lartë të përbashkët të sigurisë kibernetike në të gjithë Bashkimin Evropian, duke ndryshuar Rregulloren (BE) nr.910/2014 dhe Direktivën (BE) nr. 2018/1972, dhe duke shfuqizuar Direktivën (BE) nr. 2016/1148 (NIS 2)”, Fletorja Zyrtare e Bashkimit Evropian, Numri CELEX 32022L2555. Përfshirja e këtyre elementëve të Direktivës NIS 2, është bërë me qëllim përditësimin dhe plotësimin e legjislacionit në fushën e sigurisë kibernetike duke ndjekur qasjen e Bashkimit Evropian.

Ky projektligj synon rritjen e sigurisë në rrjetet dhe sistemet e informacionit në Republikën e Shqipërisë, veçanërisht në infrastrukturat kritike dhe të rëndësishme të informacionit, përmes ngritjes së kapaciteteve të duhura teknike dhe ligjore.

Objektivat që synohen të arrihen nëpërmjet këtij projektligji kanë të bëjnë me forcimin e sigurisë kibernetike në nivel kombëtar, ndërmjet ngritjes së strukturave dhe mekanizmave të nevojshme si dhe procedurave të lidhura me to, për një përgjigje sa më efektive ndaj sfidave të sigurisë kibernetike duke krijuar kështu një qasje gjithëpërfshirëse në nivel shtetëror dhe më gjerë në nivel ndërkombëtar.

Risitë e këtij projektligji, në krahasim me kuadrin ligjor në fuqi të ndryshuar, janë:

* Parashikime të qarta ligjore lidhur me subjektet përgjegjëse të sigurisë kibernetike dhe detyrat përkatëse të tyre: Autoritetin Kombëtar Përgjegjës për Sigurinë Kibernetike, CSIRT-in kombëtar, CSIRT sektoriale, CSIRT pranë operatorëve të infrastrukturave të informacionit.
* Parashikimi i ngritjes së një strukture që bën monitorimin e sigurisë në nivel kombëtar – SOC Kombëtar .
* Parashikimi i ngritjes së një strukture për trajtimin e situatave emergjente dhe gjendjes së krizës kibernetike – CERT.
* Garantimi i sigurisë kibernetike përmes rregullimit të certifikimit të sigurisë kibernetike në përputhje me skemat e certifikimit të Bashkimit Evropian dhe procedurat e lidhura me to.
* Parashikime të qarta ligjore lidhur me administrimin e sigurisë kibernetike: forcimin e masave të sigurisë kibernetike, rritja e mbikëqyrjes në kuadër të zbatimit të tyre, masat për menaxhimin e riskut, raportimet e incidenteve, raportimet vullnetare.
* Rritja e bashkëpunimit kombëtar dhe ndërkombëtar për forcimin e sigurisë kibernetike në vend dhe përmbushjen e detyrimeve ndërkombëtare në këtë fushë.

Projektligji zbatohet nga të gjithë operatorët e infrastrukturave të informacionit, autoritetet përgjegjëse për sigurinë kibernetike, subjektet përgjegjëse sektoriale të sigurisë së rrjeteve dhe sistemeve të informacionit, organet e vlerësimit të konformitetit sipas përcaktimeve të bëra në këtë projektligj, si dhe Autoriteti Kombëtar për Certifikimin Elektronik dhe Sigurinë Kibernetike.

Palët e interesuara janë të ftuar për të paraqitur komentet dhe rekomandimet e tyre për projektligjin, brenda 20 ditëve pune nga data e shpalljes së këtij njoftimi, në adresën e koordinatorit për njoftimin dhe konsultimin publik: merita.bundo@kryeministria.al

Gjithashtu, në datat 9, 10 dhe 11 Maj, Autoriteti do të organizojë takime konsultative me grupet e interesit që preken nga ky projektligj, ku do të prezantohen risitë e këtij projektligji dhe do të ftohen grupet e interesuara të japin komente dhe sugjerimet e tyre.

Projektligji “Për sigurinë kibernetike ” si dhe relacioni përkatës gjendet në linkun e mëposhtëm:

1. Projektligji “Për sigurinë kibernetike ”
2. Relacioni i projektligjit.